**ГРАЖДАНСКО ОБРАЗОВАНИЕ**

**ОБРАЗОВАТЕЛНО-КВАЛИФИКАЦИОННА СТЕПЕН**: Магистър

**ФОРМА НА ОБУЧЕНИЕ И ПРОДЪЛЖИТЕЛНОСТ**: редовна форма на обучение с продължителност две години.

1. Обща характеристика и образователна цел на магистърската програма

Магистърската програма подготвя специалисти за успешна реализация в различни сфери на обществения живот. Обучението осигурява задълбочена научно-теоретична и специализирана подготовка; овладяване на умения и капацитет за научно-приложна и научноизследователска дейност; формиране на личностни качества, необходими за работа в условията на усложняващия се и бързо променящ се съвременен свят.

Магистърската програма има интердисциплинарен характер. Тя е насочена към

получаването на знания в областта на политическите, правните и икономическите науки, социологията, философията, културологията и съвременната история, ориентирани към проблематиката на европейската социална и културна интеграция в нейните теоретични и практически аспекти. В нея е предвидено засилено чуждоезиково обучение. Обучението е ориентирано към придобиването на специализирана теоретична подготовка, както и на ключови компетенции и практически умения за реализация на политиките на ЕС в области като социалната кохезия, образованието, културата, здравеопазването, комуникациите.

1. Професионална компетентност и реализация

Предназначението намагистърската програма по “Социални и културни политики в Европейския съюз” е да отговори на рязко разширяващите се потребности от висококвалифицирани специалисти в областта на европейската интеграция във връзка с членството на България в Европейския съюз. Обучението предполага професионална реализация на различни позиции в органите на държавната и местната власт, в културни институти, политически партии и синдикални организации, както и в частния или неправителствения сектор, партниращи с европейски институции и работещи в областта на социалните и културните политики в европейското пространство. Наред с това обучението създава възможности и образователни предпоставки за продължаване в докторска степен по политически и граждански науки.

1. Организация и структура на обучението

При подготовката на разработената учебна документация е отчетен както националния, така и международния опит в тази област. Тя съответства на приетите стандарти за професионална подготовка на магистри. Обучението е с продължителност 2 години /4 семестъра/ за завършили ОКС „Бакалавър” или ОКС „магистър” от друго професионално направление. Магистърската програма е съставена така, че да бъде осъществена съгласуваност, последователност и предметна връзка между предвижданите учебни дисциплини.

Учебният план е разпределен в четири семестъра с общ хорариум от 3600 ч., които са равни на 120 ECTS кредита.

 Включени са задължителни и избираеми дисциплини. Те осигуряват задълбочена научно-теоретична и специализирана подготовка.

Всеки студент може да изучава по желание всяка учебна дисциплина, преподавана в университета, независимо от факултета, в който се изучава /в съответствие с чл. 2, ал. 5 от Наредбата за държавните изисквания за придобиване на висше образование на ОКС „бакалавър“, „магистър“ и „специалист“, публикувана в ДВ бр. 76/2002 г. Общ хорариум на избраните факултативни дисциплини – до 10 % от общия хорариум.

 Дипломирането на студентите става с писмен държавен изпит или със защита на Магистърска теза, за които при положителен резултат се придобиват 15 ECTS.

4. Съответствие с мисията на ЮЗУ „Неофит Рилски”

Реализацията на магистърска програма по “Социални и културни политики в Европейския съюз” съответства на мисията на ЮЗУ и Философския факултет, на техните цели и стратегии, произтичащи от новите измерения на висшето образование в България в условията на пълноценното включване на страната в единното европейско пространство. Тя е създадена на основата на европейски модели в тази област. По този начин се постига съпоставимост на учебното съдържание със съдържанието на аналогични специалности в европейските университети. Същевременно в програмата е отчетен както положителният опит на българските университети, осъществяващи обучение по политически науки и европеистика, така и особеностите на региона, където е разположен ЮЗУ “Неофит Рилски”.

|  |  |
| --- | --- |
|  | **І. СЪДЪРЖАНИЕ НА УЧЕБНИЯ ПЛАН** |
| **№** |  | **Оценяване** | **КРЕДИТИ** | **Аудиторна заетост** | **Извънаудиторна заетост /в часове/** |
| **Семестър** | **форма** | **общо** | **лекции** | **семинари** | **упражнения** |
|   | **ЗАДЪЛЖИТЕЛНИ ДИСЦИПЛИНИ** |
| 1. | Теория на политиката  | І | изпит | 5 | 45 | 30 | 15 | 0 | 105 |
| 2. | Институции на съвременната държава  | І | изпит | 5 | 45 | 30 | 15 | 0 | 105 |
| 3. | Политическата система на ЕС | І | изпит | 5 | 45 | 30 | 15 | 0 | 105 |
| 4. | Местно самоуправление  | І | изпит | 5 | 45 | 30 | 15 | 0 | 105 |
| 5. | Политическо поведение  | І | изпит | 5 | 45 | 30 | 15 | 0 | 105 |
| 6. | История на българския политически живот  | І | изпит | 5 | 45 | 30 | 15 | 0 | 105 |
|  |  **ОБЩО :** | **30** | **270** | **180** | **90** | **0** | **630** |
| 7. | Избори и избирателни системи  | ІІ | изпит | 6 | 45 | 30 | 15 | 0 | 135 |
| 8. | Политически партии | ІІ | изпит | 6 | 45 | 30 | 15 | 0 | 135 |
| 9. | Права на човека и малцинствата | ІІ | изпит | 5 | 45 | 30 | 15 | 0 | 105 |
| 10. | Международни отношения | ІІ | изпит | 5 | 45 | 30 | 15 | 0 | 105 |
| 11. | Избираема от първа група | ІІ | изпит | 4 | 30 | 30 | 0 | 0 | 90 |
| 12. | Избираема от първа група | ІІ | изпит | 4 | 30 | 30 | 0 | 0 | 90 |
|  |  **ОБЩО:** | **30** | **240** | **180** | **60** | **0** | **660** |
| 13. | Глобални проблеми на човечеството  | ІІІ | изпит | 6 | 45 | 30 | 15 | 0 | 135 |
| 14. | Демокрация и нови технологии  | ІІІ | изпит | 6 | 45 | 30 | 15 | 0 | 135 |
| 15. | Гражданско общество и гражданско участие  | ІІІ | изпит | 6 | 45 | 30 | 15 | 0 | 135 |
| 16. | „Наказателна“ държава и девиантно поведение в училище | ІІІ | изпит | 4 | 30 | 30 | 0 | 0 | 90 |
| 17. | Избираема от втора група | ІІІ | изпит | 4 | 30 | 30 | 0 | 0 | 90 |
| 18. | Избираема от втора група | ІІІ | изпит | 4 | 30 | 30 | 0 | 0 | 90 |
|  | **ОБЩО :** | **30** | **225** | **180** | **45** | **0** | **720** |
| 19. | Социалната справедливост /право, свобода, равенство/  | ІV | изпит | 5 | 45 | 45 | 0 | 0 | 105 |
| 20. | Образователна система и гражданско възпитание  | ІV | изпит | 4 | 45 | 30 | 15 | 0 | 75 |
| 21. | Избираема от трета група | ІV | изпит | 3 | 30 | 30 | 0 | 0 | 60 |
| 22. | Избираема от трета група | ІV | изпит | 3 | 30 | 30 | 0 | 0 | 60 |
| 23. | Държавен изпит или защита на дипломна работа | ІV | изпит | 15 | 0 | 0 | 0 | 0 | 450 |
|  | **ОБЩО :** | **30** | **150** | **135** | **15** | **0** | **750** |
|  | **ОБЩО** (часове от задължителните и избираемите дисциплини) | **120** | **885** | **675** | **210** | **0** | **2715** |
|   | **ИЗБИРАЕМИ ДИСЦИПЛИНИ**  |
|  | **Първа група** |
| 1. | Космополитизъм и/или патриотизъм, индивидуализъм и/или колективизъм | ІІ | изпит | 4 | 30 | 30 | 0 | 0 | 60 |
| 2. | Глобализация, мултиетничност, мултикултурност и национална идентичност | ІІ | изпит | 4 | 30 | 30 | 0 | 0 | 60 |
| 3. | Гражданско общество в България  | ІІ | изпит | 4 | 30 | 30 | 0 | 0 | 60 |
|  | **Втора група** |  |
| 1. | Съвременният политически процес - олевяване, фашизиране, религиозност  | ІІІ | изпит | 4 | 30 | 30 | 0 | 0 | 90 |
| 2. | Демокрация, дискриминация и възпитание на толерантност в училище  | ІІІ | изпит | 4 | 30 | 30 | 0 | 0 | 90 |
| 3. | Форми на участие на ученици и родители в училищното управление | ІІІ | изпит | 4 | 30 | 30 | 0 | 0 | 90 |
|  | **Трета група** |
| 1. | Политически движения, фундаментализъм и тероризъм в съвременния свят  | ІV | изпит | 3 | 30 | 30 | 0 | 0 | 60 |
| 2. | Граждани, медии и нови технологии  | IV | изпит | 3 | 30 | 30 | 0 | 0 | 60 |
| 3. | Практическа реторика, водене на преговори и разрешаване на конфликти в училище  | ІV | изпит | 3 | 30 | 30 | 0 | 0 | 60 |
|   | **ФАКУЛТАТИВНИ ДИСЦИПЛИНИ**  |
|   | ***Забележка:***  Всеки студент може да изучава по желание всяка учебна дисциплина, преподавана в университета, независимо от факултета, в който се изучава /в съответствие с чл. 2, ал. 5 от Наредбата за държавните изисквания за придобиване на висше образование, публикувана в ДВ бр. 76/2002 г. Общ хорариум на избраните факултативни дисциплини – до 10 % от общия хорариум. |  |

Обучението се осъществява в рамките на **Философски факултет**.

**Декан:** Проф. д-р Борис Манов

**Ръководител на катедра “Философски и политически науки”**: Проф. д-р Борис Манов.

**ЗАДЪЛЖИТЕЛНИ ДИСЦИПЛИНИ**

**ТЕОРИЯ НА ПОЛИТИКАТА**

**ECTS кредити:** 5

**Седмичен хорариум**: 2 л + 1 с

**Форма за проверка на знанията**: Писмен изпит

**Семестър**: I

**Методическо ръководство:** Катедра “Философски и политически науки”, Философски факултет

**Лектор:** Проф. д-р Борис Манов, Катедра “Философски и политически науки”

**Е-mail:** bmanov@swu.bg

**Анотация:** Курсът по “Теория на политиката” е включен като задължителен за магистърската програма **„**Гражданско образование”. Основните три раздели в курса са посветени на: същността на политиката, политическите отношения, политическото съзнание; теориите за същността на политическия субект, видовете политически субекти; политическото взаимодействие с основните сфери на обществения живот - икономиката, морала, правото, идеологията; политическият процес, динамиката на политиката, политическата промяна и теориите за политическите преходи, главните политически идеологии; спецификата на политическия живот в България, неговите същностни характеристики и парадокси.

*Основна цел* на курса е да запознае студентите с най-влиятелните теории за същността и съдържанието на политиката, нейното място и роля вобществения живот.

*Очаквани резултати:* Да способства за изграждането у студентите на способности за самостоятелен анализ на политологични текстове и теории, за формиране на критичен подход при осмислянето на техните идейни послания и практически проекции.

**Съдържание на учебната дисциплина:** Основни концепции за същността на теорията на политиката. Произход и същност на политиката като социално явление. Политиката и другите обществени сфери. Субекти на политиката. Политическият субект.

**ИНСТИТУЦИИ НА СЪВРЕМЕННАТА ДЪРЖАВА**

**ECTS кредити**: 5

**Седмичен хорариум:** 2 л, 1 с

**Форма за проверка на знанията:** Писмен изпит

**Семестър:** I

**Методическо ръководство:** Катедра “Философски и политически науки”, Философски факултет

**Лектор:** Доц дн Петя Пачкова, “Философски и политически науки”

**Е-mail:** Pachkova@swu.bg

**Анотация:** Предмет на дисциплината “Институции на съвременната държава” е въпросът за същността на държавната власт, съотношението между законодателната, изпълнителната и съдебната власт в съвременната държава. Дисциплината дава фундаментални знания за опознаване на политическата система на обществото.

Основна цел на дисциплината е да подготви студентите за надграждане на тези основни знания със знания за всички аспекти на политическия живот, които са заложени в предмета на останалите дисциплини от Учебния план.

**Съдържание на учебната програма**: История, същност и организация на Парламента; Ред за дейността на Парламента – сесии и заседания, форми на публичност, кворум; Структура на Парламента - камари, парламентарни групи, комисии; Статут на депутата - мандат, избор, имунитет, функции; Актове на Парламента - приемане, видове; Законодателна функция на Парламента и други функции - законодателна инициатива, обсъждане, гласуване, обнародване, приемане на решения и декларации; Парламентарен контрол - същност, видове, тенденции; Държавен глава - видове, избор и мандат, президентство; Отговорност на държавния глава - същност, видове; Актове на президента - характеристика, видове, контрол над актовете на президента; Държавен глава и парламент - взаимодействие и контрол; Държавен глава и правителство, съдебна власт - взаимодействие и контрол; Правителство - видове, състав, компетенции, министър- председател, министри, тенденции във функционирането на изпълнителната власт; Институции на съдебната власт - независимост, структура, тенденции в развитието й; Конституционна юрисдикция - специфика, видове, състав, функции.

**Политическата система на ЕС**

**ECTS кредити**: 5

**Форма на оценяване**: писмен изпит

**Семестър**: I.

**Седмичен хорариум**: 2 л + 1 с

**Статут на дисциплината**: задължителна

**Методическо ръководство**: Катедра „Философски и политически науки”, Философски факултет

**Лектор**: проф. д.н. Лазар Копринаров,

**E-mail**: koprinarov@swu.bg

**Анотация**: Курсът разглежда политическата система на ЕС, като идентифицира различните й равнища и взаимодействията между тях: европейските институции; взаимодействието между равнището на държавите-членки и равнището на ЕС; партиите на национално и европейско равнище, а също така общественото мнение и политическото участие на гражданите в европейската политика;

**Съдържание на учебната дисциплина:** Политическа история на европейската интеграция. ЕС като хибридна политическа система.Изпълнителната власт в ЕС – Европейската комисия. Демократичният контрол. Политическата отчетност: селекция и вот на недоверие на ЕК. Законодателната власт – Съветът на Европейския съюз и Европейският парламент. Правната система на ЕС. Консултативните органи в ЕС.Национални и транснационални партии. Избори за Европейски парламент. Партийните семейства в Европейския парламент. Европейската публична сфера: обществено мнение, дебати, проблемът за европейския демос.

**МЕСТНО САМОУПРАВЛЕНИЕ**

**ECTS кредити**: 5

**Форма на оценяване**: писмен изпит

**Семестър**: I

**Седмичен хорариум**: 2 л + 1 с

**Статут на дисциплината**: задължителна

**Методическо ръководство:** катедра „Философски и политически науки”, Философски факултет

**Лектор**: Гл. ас. д-р Весела Мирчева

**E-mail**: vmircheva@law.swu.bg

**Анотация:** В дисциплината се изучават правните институти, свързани с осъществяването на местното самоуправление и дейността на местната администрация. Изяснява се правната същност на местното самоуправление като средство за децентрализация на централната изпълнителна власт. За тази цел се представя административно-териториалното устройство на Република България като се изследва общата правна характеристика на административно-териториалните единици и териториалните единици, които са основата за реализирането на местното самоуправление. Представят се двата основни способа за реализиране на местното самоуправление, а именно – представителният и непосредственият. В тази връзка, от една страна, се анализират основните форми на пряка демокрация, чрез които гражданите могат да участват в осъществяването на местното самоуправление – местен референдум, местна гражданска инициатива и общо събрание на населението. А, от друга страна, се изследва правният статус на органите на местно самоуправление, а именно – общинските съвети. Проследени са техните взаимоотношения с органи на изпълнителната власт на местно ниво – областни управители и кметове чрез характеризиране на правното им положение. Специално внимание е отделено на формирането на органите на местно самоуправление и местна администрация като се изучава организацията и редът за произвеждане на местни избори.

**Съдържание на учебната дисциплина:** Целта на дисциплината е да се вникне в съдържанието на понятието за местно самоуправление, както и да се възприеме неговият историко-правен генезис; да се овладеят от студентите основните понятия, свързани с административно-териториалното устройство, както и да се ориентират в реда за административно-териториални промени; да се осмислят принципите за децентрализация и деконцентрация на централната изпълнителна власт; да се възприемат понятията за местен референдум, местна гражданска инициатива, общо събрание на населението, както и редът за тяхното произвеждане; да се възприемат изборите като средство за упълномощаване на политически представители и да се осмислят основните структурни елементи на изборния процес; да се възприеме общата правна характеристика на Общинския съвет като орган на местното самоуправление; да се осмисли правният институт на кмета като орган на изпълнителната власт в системата на местното самоуправление; да се възприеме от студентите специфичната роля и място на областния управител в системата от държавни органи, като се осмислят взаимоотношенията му с Общинския съвет и кмета на общината; да се осмисли правната фигура на местния обществен посредник като защитник на правата и свободите на гражданите; да се осмисли общината като юридическо лице, както и да се овладеят понятията „общинска собственост” и „общински бюджет”.

**ПОЛИТИЧЕСКО ПОВЕДЕНИЕ**

**ECTS кредити: 5**

**Форма на оценяване**: писмен изпит

**Семестър**: I

**Седмичен хорариум**: 2 л + 1 с

**Статут на дисциплината**: задължителна

**Методическо ръководство**: Катедра „Философски и политически науки”, Философски факултет

**Лектор:** Доц. дн Петя Пачкова

**E-mail:** Pachkova@swu.bg

**Анотация:** Предмет на дисциплината “Политическо поведение” са основните форми на участие на различните социални прослойки в политическия процес – както легитимни, така и нелегитимни, както поддържащи системата, така и протестни. Съдържанието на курса дава информация за каналите, формите, институциите, чрез които се реализира политическата воля на гражданина**.**

**Съдържание на учебната дисциплина:** Курсът има за цел да представи същността на политическото поведение, неговите различни форми на проявление, както и факторите, които го предопределят. Разграничават се форми на политическо поведение на елита и на неелита.

**ИСТОРИЯ НА БЪЛГАРСКИЯ ПОЛИТИЧЕСКИ ЖИВОТ**

**ECTS кредити: 5**

**Седмичен хорариум: 2** л + 1 с

**Вид на изпита:** писмен

**Семестър: I**

**Методическо ръководство:** Катедра „Философски и политически науки”

**Лектор:** Доц.д-р Стефан Дечев

**E-mail:** stdetchev@yahoo.com

**Анотация**: Курсът “История на българския политически живот” си поставя за цел да въведе студентите в магистърска програма «Гражданско образование» в основните събития, проблеми и процеси от българския политически живот от създаването на модерната българска държава до наши дни. През последните десетилетия посоченият период беше добре проучен от гледна точка на неговата политическа история, развитието на политическите партии, политическата система, в немалка степен и част от партийния и непартиен политически печат. Курсът ще представлява опит тези достижения да достигнат до студентите, които да бъдат като резултат в състояние сами да анализират модерната и съвременна българска политическа култура.

**Съдържание на учебната дисциплина:** Търновската конституция и началото на българския следосвобожденски политически живот; Режим на пълномощията (1881 - 1883); Политически живот на Източна Румелия и Съединението; Политическата криза 1886 – 1887 и Стамболовото управление; Политически живот и политически партии в България в края на XIX и началото на XX век; Българският национален въпрос от Освобождението до Балканските войни; България през времето на войните 1912 – 1918; Управление на БЗНС; Политически живот и политически организации в България 1918 – 1941; България по време на Втората световна война; Историческата промяна на 9 септември 1944 г. и периодът на „Народната демокрация”; Живковият режим в България; Краят на комунистическия режим от втората половина на 80-те и начало на прехода към демокрация; Българският преход 1990-2007.

**ИЗБОРИ И ИЗБИРАТЕЛНИ СИСТЕМИ**

**ECTS кредити:** 6

**Форма на оценяване:** писмен изпит

**Семестър:** II

**Седмичен хорариум:** 2 л + 1 с

**Статут на дисциплината:** задължителна

**Методическо ръководство:**

**Катедра:** „Философски и политически науки”, Философски факултет

**Лектор:** Гл. ас. д-р Петрана Стойкова

**E-mail:** petrana\_stoikova@swu.bg

**Анотация:** Дисциплината „Избори и избирателни системи” *е включена като задължинелна в магистърска програма „Гражданско образование”*. Тя акцентира на нарастването на социалната значимост на изборите в развитието на съвременното общество и държава, на изборите като един от механизмите за вземане на колективно решение, основаващо се на индивидуалните предпочитания в рамките на политическата система, на изборите като политически отговор на електората за действията на управляващия елит, на различните типове избирателни системи, влияещи върху броя на партиите в една страна, а оттам и върху типа партийна система. Изследват се политическият смисъл и значението на такива основни понятия като избирателно право /активно и пасивно/, избирателна система, избирателен процес, предизборна кампания, референдум, електорат. Анализират се различни типове избирателни системи и тяхното приложение в демократичните държави.

*Целта* на курса е да запознае студентите със същността на изборите като основна форма на политическо участие и въздействие на гражданите върху политическия процес в демократичните режими.

*Очаквани резултати:* След завършване на лекционния курс по дисциплината „Избори и избирателни системи”, студентите трябва да придобият задълбочени познания за същността на изборите и избирателните системи, умения за самостоятелно усвояване на политическия смисъл и значение на основните понятия, свързани с теорията и практиката на изборния процес, и проблемите, които могат да възникнат около него, да анализират различни типове избирателни системи, избирателни кампании и резултати от изборите.

**Съдържание на учебната дисциплина:** Място на изборите в демократичния политически процес.Изборите като делегиране на власт. Политическата природа и функции на изборите. Историческо развитие на идеята за изборите и опити за ограничаване правото на глас на гражданите. Понятие за изборно право. Принципи на изборното право**.** Понятие за избирателна система. Концепция и значение на избирателните системи. Структура и технически елементи**.** Типология и оценка на избирателните системи. Избирателните системи и техният контекст. Мажоритарна избирателна система.Пропорционална избирателна система. Смесена избирателна система**.** Организация и провеждане на изборите. Дигиталната кампания и електронното гласуване. Същност и особености на електоралното поведение. Видове електорални изследвания за прогнози и оценки на изборни резултати**.** Модели на електорално поведение.

**ПОЛИТИЧЕСКИ ПАРТИИ**

**ECTS кредити**: 6

**Седмичен хорариум:** 2 л, 1 с

**Форма за проверка на знанията:** Писмен изпит

**Семестър:** II

**Методическо ръководство:** Катедра “Философски и политически науки”, Философски факултет

**Лектор:** Д-р Румяна Стойчева

**Е-mail:** rumi.stoycheva@abv.bg

**Анотация:** Дисциплината „Политически партии” е задължителна за специалност „Политология”. В нея се предлага логически последователна цялостна програма, обхващаща определянето на понятието „политическа партия“, възникване, типове, функциониране, основни характеристики, лидерство, вътрешнопартийни правила (писани и неписани), йерархии, отношения, институционални подходи, рекрутиране на членове, структури.

Основна цел на курса е студентите да изучат и усвоят широк спектър от теоретически и предимно практически знания и умения за функционирането на политическите партии; да анализират работата на политически партии от политологична глeдна точка; да могат да организират провеждането на форуми, аналитични обсъждания, консултации на политически лидери и партии по партийни въпроси.

**Съдържание на учебната дисциплина:** Понятие за политическа партия; Исторически генезис на политическите партии; Функции на политическите партии; Типологизация; Организационна структура и лидерство; Функциониране на политическите партии; Вътрешнопартийни структури (младежки, женски, професионални); Възникване и формиране на нови политически партии и движения; Идеологически фамилии на политическите партии; Българска партийна система; Европейски политически партии.

**ПРАВА НА ЧОВЕКА И МАЛЦИНСТВАТА**

**ECTS кредити**: 5

**Седмичен хорариум:** 2 л, 1 с

**Форма за проверка на знанията:** Писмен изпит

**Семестър**: II

**Методическо ръководство:** Катедра “Философски и политически науки”, Философски факултет

**Лектор:** Проф. д-р Добринка Чанкова

**Е-mail:** chankova@law.swu.bg

**Анотация:** Обновяването на законодателството и развитието на обществените процеси у нас, приемането на България за член на Съвета на Европа, Европейския съюз и НАТО и ратифицирането на редица международни договори по правата на човека и малцинствата обуславят потребността от изучаване на тази проблематиката.

Учебната дисциплина разглежда основни въпроси на ученията за правата на човека, в частност правата на малцинствата, системата на индивидуалните и колективните права и свободи, както и способите и механизмите за тяхната защита. Правата на човека и малцинствата са разгледани като предмет на вътрешното и на международното право.

*Целта* на курса е студентите да получат базисни знания за юридическата регламентация и реализирането на правата на човека и малцинствата в социалната практика. Акцентът е поставен върху практическите измерения на проблемите, до които студентите, с оглед на бъдещата им работа, неизбежно биха се докоснали.

*Очаквани резултати:* разбиране на смисъла и значението на концепцията, практическата реализация и защитата на правата на човека и малцинствата ; формиране на активна гражданска и професионална позиция за защита правата на човека и малцинствата.

Съдържание на учебната дисциплина: Историческа еволюция на идеята за правата на човека; Правата на човека като система; Правата на човека- предмет на вътрешното и на международното право; Индивидуални и колективни права; Права на човека и права на гражданина; „Три поколения" права на; Системата на ООН за правата на човека и малцинствата; Универсални инструменти за защита правата на човека и малцинствата; Международна защита на правата на човека в системата на ООН; Регионални инструменти за защита правата на човека и ; Съветът на Европа и правата на човека и малцинствата; Европейска конвенция за защита на правата на човека и основните свободи; Европейски съд по правата на човека; Производство пред Европейския съд по правата на човека по индивидуалните жалби; Европейска социална харта; Европейски съюз и правата на човека; Организацията за сигурност и сътрудничество в Европа и правата на човека и малцинствата; Ролята на неправителствените организации за защита правата на човека и малцинствата; Правата на човека при осъществяване на правосъдието; Защита правата на етническите, религиозни и езикови малцинства; Правата на човека и принципа на недискриминация; Омбудсманът и правата на човека; Правата на човека и международното хуманитарно право; Правата на човека- глобален проблем. Нови измерения на правата на човека.

**МЕЖДУНАРОДНИ ОТНОШЕНИЯ**

**ECTS кредити**: 5

**Форма на оценяване**: писмен изпит, текущо оценяване

**Семестър:** II

**Седмичен хорариум:** 2 л + 1 с у

**Статут на дисциплината:** задължителна

**Методическо ръководство:** Катедра „Философски и политически науки“,

Философски факултет

**Лектори:** Доц. Камен Лозев

**E-mail:** kamenlozev@swu.bg

**Анотация:** Курсът синтезира теорията и историята на международните отношения, като акцентира върху основните понятия и дефиниции при разглеждането на същността, спецификите и функциите на системата на международните отношения, както и върху разнообразните подходи при изучаване на ролята и значението й в съвременния свят. Системата на МО се разглежда в съвкупността й от икономически, политически, правови, идеологически, дипломатически, военни, религиозни, културни и дипломатически връзки между субектите на международната сцена. Специално внимание се отделя на ролята на субективния фактор в международните отношения.

**Съдържание на учебната дисциплина:** Представят се основните направления в теориите на международните отношения - от античността и Средновековието, през мислителите на Новото време, марксизма, либерализма и консерватизма до постмодернизма, неолиберализма и теориите за глобализацията. Историята на МО е проследена от времето на Вестфалските мирни договори през 1648 г. до наши дни, като целта е във всеки оформен исторически период с доминираща система на МО да се подчертае ролята на доминиращите възгледи за характера на международните отношения и водената от държавите външна политика.

**ГЛОБАЛНИ ПРОБЛЕМИ НА ЧОВЕЧЕСТВОТО**

**ECTS кредити: 6**

**Форма на оценяване**: писмен изпит

**Семестър**: III

**Седмичен хорариум**: 2 л + 1 с

**Статут на дисциплината**: задължителна

**Методическо ръководство**: Катедра „Философски и политически науки”, Философски факултет

**Лектор:** Проф. д.н. Лазар Копринаров,

**E-mail: k**oprinarov@swu.bg

**Анотация:** В рамките на учебния курс се разглеждат причините, проявите и последиците за развитието на човечеството на глобалните проблеми на съвременността.

**Съдържание на учебната дисциплина:** Основните теми, които се разглеждат в курса, са: Глобализация и антиглобализъм; Римският клуб и неговата дейност; Суровинно-енергийният проблем; Екологическият проблем; Климатичните промени, Водните ресурси; Продоволствената сигурност; Демографският проблем; Международният тероризъм; Цифровата революция; Социалното неравенство; Проблемът „Север – Юг“, Опасността от термоядрена война и пандемии; Движение към устойчиво развитие.

**ДЕМОКРАЦИЯ И НОВИ ТЕХНОЛОГИИ**

**ECTS кредити**: 6

**Седмичен хорариум:** 2 л, 1 с

**Форма за проверка на знанията:** Писмен изпит

**Семестър: 3**

**Методическо ръководство:** Катедра “Философски и политически науки”, Философски факултет

**Лектор:** Доц. дсн Добринка Пейчева, Катедра „Социология

**Е-mail:** peichevad@swu.bg

**Анотация:** Предмет на избираемия курс „ДЕМОКРАЦИЯ И НОВИ ТЕХНОЛОГИИ“ са проблемите на различните форми на прилагане демокрацията в съвременната комуникационна и дигитална среда. Акцентира се върху големия потенциал на новите комуникационни технологии за разгръщане на пряката демокрация, чрез която хората действително могат да участват в управлението на значими въпроси за развитието на всяко едно общество и чрез които двете форми на демокрация могат да бъдат действително равнопоставени. Дисциплината надгражда основните понятийни категории и подходи при изучаването и тълкуването на демократичните процеси, обвързвайки ги с потенциала на новите комуникационни технологии. Представя нови измерения на плюсовете и минусите на всяка една демократична форма и на съвременните им предизвикателства, свързани с управленските процеси на всички нива.

Лекционният курс има за цел да развие и надгради базисните конституционни и теоретико-емпирични знания, нагласи и умения за анализ и аргументиране на различните форми на демокрация. Особен акцент ще бъде поставен върху изграждането на самостоятелна и критична аналитична нагласа на студентите към демократичните процеси.

**Съдържание на учебната програма**: Класически форми на демокрация; Предизвикателства пред съвременните демократични форми; Съвременни измерения на общественото мнение; Правото на комуникация; Медиите в съвременните демократични процеси; Попопулизмът и медиите; Шоу-популизъм; В търсене на нови демократични форми; Световни измерения на проявите на демокрация; Алтернативи за бъдещето на демокрацията; Медиализация на демокрация на политическия живот.

**ГРАЖДАНСКО ОБЩЕСТВО И ГРАЖДАНСКО УЧАСТИЕ**

**ECTS кредити: 6**

**Форма на оценяване**: писмен изпит

**Семестър**: III

**Седмичен хорариум**: 2 л + 1 с

**Статут на дисциплината**: задължителна

**Методическо ръководство**: Катедра „Философски и политически науки”, Философски факултет

**Лектор:** Доц. дн Петя Пачкова

**E-mail:** Pachkova@swu.bg

**Анотация:** Предмет на дисциплината “Гражданско образование и гражданско участие” е: от една страна, структурата и функционирането на гражданското общество, различните форми на гражданска активност; от друга страна, средствата и механизмите за подготовка на гражданите за активно участие в гражданското общество.

**Съдържание на учебната дисциплина:** Митове и легенди относно същността на гражданското общество. Информация за гражданските организации. Теории за гражданското общество – основа на гражданското образование. Основни понятия – гражданско общество, неправителствени организации /НПО/, групи за натиск, лобита и т.н. Структура на гражданското общество. Обществена значимост, полезност и ефективност на гражданското участие. Същност и характеристики на гражданските организации. Функции и финансиране на гражданските организации. Видове.Членство в граждански организации. Управление на гражданските организации. Държавата и гражданското общество. Централната и местна власт и гражданските организации. Тенденции в развитието на гражданското общество. Глобално гражданско общество. Политиката на Запада и Глобалното гражданско общество. Гражданско участие в бившите „социалистически” страни – общо и различно.

**“НАКАЗАТЕЛНА” ДЪРЖАВА И ДЕВИАНТНО ПОВЕДЕНИЕ В УЧИЛИЩЕ**

**ECTS кредити**: 4

**Седмичен хорариум:** 2 л

**Семестър**: III

**Форма на проверка на знанията:** изпит

**Вид на изпита:** писмен

**Методическо ръководство:** Катедра „Философски и политически науки“

Философски факултет

**Лектори:** Доц. д.н. Лидия Цветанова-Чурукова

**Е-mail**: lidycveta@swu.bg

**Анотация:** Основният акцент при обучението по дисциплината е студентите да разкриват наказателните функции на държавата; същността на девиантните прояви на учениците в училище и извън него, както и да идентифицират многообразието от форми на отклоняващо се поведение. Теоретично да обосновават и практически да конструират програми с превантивна и консултативно-корекционна насоченост, за противодействие на девиантността, за социално-педагогическа адаптация и интеграция на ученици с проблемно поведение

**Съдържание на учебната дисциплина:** Обща характеристика на наказателната система в съвременната българска държава; Теоретико-методологически подходи към изучаването на феномена „политическо насилие“ – източници, генезис и развитие, последици; Социално-педагогически и био-психологически детерминанти и аспекти на девиантното поведение; Адаптация и дейност на личността в училище; Типология на девиантното поведение при учениците; Агресията като разновидност на девиантното поведение; Форми на зависимо поведение**;**  Делинквентно поведение; Предмет, цели и съдържание на социално-педагогическото консултиране на ученици с девиантно поведение вучилище; Базисни модели и подходи на съвременната практика на консултиране и терапевтично повлияване в училищните общности; Логико-аксиологически и поведенчески подход на консултиране в училище; Консултиране при криза; Възрастов подход на консултиране.

**СОЦИАЛНА СПРАВЕДЛИВОСТ /ПРАВО, СВОБОДА, РАВЕНСТВО/**

**ECTS кредити: 5**

Седмичен хорариум: **3 л**

Форма за проверка на знанията: **Писмен изпит**

Семестър: **IV**

**Методическо ръководство:** Катедра “Философски и политически науки”, Философски факултет

**Лектор:** Проф. д-р Борис Манов, Катедра “Философски и политически науки”

**Е-mail:** [bmanov@swu.bg](http://mce_host/bmanov%40swu.bg)

**Анотация:** Лекционният курс “Социална справедливост /право, свобода, равенство/” изследва възможностите за справедливо разпределение на благата, ползите и тежестите в обществото. Тя също така анализира връзките между идеалите на справедливостта, реалностите на несправедливостта и практическите политологични решения, които помагат за преодоляване на различията между тях, поставяйки въпросите за значението и причините за несправедливостта и движенията за социална промяна в основата на учебната програма. Магистърският курс използва широка литература в областите на политическата социология, социалните движения и политическата философия за да изгради социологическа основа на знания и умения в областта на социалните ценности и социалните промени. В един свят в криза, свят, изправен пред огромни социално-политически и екологични предизвикателства, дисциплината "Социална справедливост" предоставя различни критични гледни точки за тези предизвикателства и възможностите за преодоляване на несправедливите и неустойчиви начини на живот, по този начин предоставяйки академична основа за разбиране на нашите проблеми и за изследване на алтернативни перспективи пред човешката цивилизация. Базирането на дисциплината в катедрата по философски и политически науки гарантира, че студентите получават обучение по количествени и качествени академични методи за изследване, формиращи практически и теоретични умения, които магистрите да прилагат в професии, осъществяващи промените в света, в който живеем. В този смисъл програмата не се стреми да насърчава единствено индивидуален подход към проблемите на социалната справедливост, а по-скоро да развива творческото и практическото мислене от различни гледни точки с цел повишаване на равнището на гражданска образованост на студентите.

**Съдържание на учебната програма:** Дефиниция на понятието «социална справедливост". Основоположници и първоначални теории; Справедливост и право. Свободи и отговорности; Теория на либерализма – основни институции и ценности. Представата за свободата и справедливостта; Утилитарни теории и икономически анализ на правото.;Комунитарната идея за свободата; Социално неравенство. Социално-политически аспекти на трудовите oтношения.; Справедливостта като свойство на политическите системи; Свободи и равенство в бившите „социалистически“ страни и по време на прехода - общо и различно; Достъп до ресурси. Неравенство и разпределение на световното богатство; Пазарна икономика и социална справедливост. Противоречие и съвместимост; Социална справедливост в ерата на глобализацията;Социална справедливост и тероризъм. Етнически мир и миграционни вълни.

**ОБРАЗОВАТЕЛНА СИСТЕМА И ГРАЖДАНСКО ВЪЗПИТАНИЕ**

**ECTS кредити**: 4

**Форма на оценяване**: писмен изпит

**Семестър**: ІV

**Седмичен хорариум**: 2 л + 1 с

**Статут на дисциплината**: задължителна

**Методическо ръководство**: Катедра „Философски и политически науки”, Философски факултет

**Лектори**: Гл. ас. д-р Нина Илиева

**E-mail**: ninail@swu.bg

**Анотация**: Учебната дисциплина цели да запознае студентите с основните изследователски направления по отношение на връзките между образование и култура, както и с очерталите се водещи техни теоретически положения. Друга основна цел е да стимулира интерес и формира начална изкушеност към осмисляне на житейски факти или теоретически феномени на взаимните влияния между образование и култура, образование и гражданственост, които провокират активна, както в творческо отношение, така и в гражданския смисъл на думата, позиция и дейност.

**Съдържание на учебната дисциплина**:Учебната дисциплина *Образователна система и гражданско възпитание* цели да тематизира и очертае възможни пътища за разкриване на същността на гражданското възпитание и мястото му в образователната система, в културата и в общественото развитие. Първостепенна нейна задача е явяването на природата на образованието като особена социокултурна практика, която предопределя основите на самата култура – насочването към изграждане и формиране на образа на човека. Със своя интердисциплинарен характер *гражданското обучение* има подчертано практическа насоченост и подготвя за участие в обществения живот, за лична и професионална реализация, отговарящи на демократичните принципи и ценности в съвременния свят. Гражданското образование е своеобразен синтез от политическо, правно и нравствено образование и възпитание. Включва овладяването на специални знания, които формират умения за усвояване на позитивния социален опит и развиване на базови социални компетентности.

**ИЗБИРАЕМИ ДИСЦИПЛИНИ**

**КОСМОПОЛИТИЗЪМ И/ИЛИ ПАТРИОТИЗЪМ, ИНДИВИДУАЛИЗЪМ И/ИЛИ КОЛЕКТИВИЗЪМ**

**ECTS кредити:** 4

**Седмичен хорариум:** 2 л

**Форма за проверка на знанията:** текуща оценка

**Вид на изпита:** писмен

**Методическо ръководство**: Катедра “Философски и политически науки”, Философски факултет
**Лектор:** доц. д-р Николай Попов, катедра “ Международно право и международни отношения”

**E\_mail**: npopovilir@law.swu.bg;

**Анотация:** Основната цел на обучението по тази дисциплина е да даде знание за космополитизма, патриотизма, индивидуализма и колективизма и тяхната роля в обществения живот. Тя включва изучаването на основните теоретически виждания и понятия.

**Съдържание на курса:** Възгледи за космополитизма. Съвременно разбиране на космополитизма. Същност на патриотизма. Национална държава и патриотизъм. Глобализация и космополитизъм. Глобализация и патриотизъм. Политика и индивидуализъм. Политика и колективизъм. Взаимодействие между индивидуализъм и колективизъм в съвременното общество. Тенденции в развитието на съвременното общество.

**ГЛОБАЛИЗАЦИЯ, МУЛТИЕТНИЧНОСТ, МУЛТИКУЛТУРНОСТ И НАЦИОНАЛНА ИДЕНТИЧНОСТ**

**ECTS кредити: 4**

**Седмичен хорариум**: **2 л**

**Форма за проверка на знанията**: Писмен изпит

**Семестър:** **II**

**Методическо ръководство:** Катедра “Философски и политически науки”, Философски факултет

**Лектор:** Проф. д-р Борис Манов, “Философски и политически науки”

**Е-mail:** [bmanov@swu.bg](http://mce_host/bmanov%40swu.bg)

**Анотация:** Предмет на избираемият курс „Глобализация, мултиетничност, мултикултурност и национална идентичност“ е историята, идеологията и основните съвременни проявления на глобализацията, с фокус върху социокултурните измерения на явлението, намиращи израз в етническо и културно сближаване на народите и същевременно нарастващия стремеж на гражданите на света да запазят своята културна идентичност. Чрез лекции, дискусии, презентации за и от студенти в хода на обучението се представят различни гледни точки при формулиране същността на съвременните глобални проблеми - социално-демографска, технологична, геополитическа, геоекологична; изследват се културните, езиковите, социалните, комуникационните и политическите въздействия на глобализацията в 21 век. Специално внимание се отделя на глобалните и регионални подходи и механизми за решаване на глобалните проблеми. Акцентира се върху големия познавателен, нравствен и възпитателен потенциал на глобалистиката като модерно научно направление. Дисциплината представя основни понятийни категории и подходи при изучаването на явлението глобализация; засегнати са водещи автори, изследващи нейните логики, ефекти и дефекти; детайлно внимание е отделено на отделни емпирични проявления на явлението, включително миграция, интеграция, транснационални корпорации и глобални социални движения; засегнати са важни концептуални влияния на глобалните изследвания върху основни понятия от теорията на политологията, сред които „държавен суверенитет”, „национална сигурност”, „етнически конфликти“, „разпределение на ресурси“ и др.

**Съдържание на учебната програма:** Държавата и политиката в глобалната епоха. Моноцентрични и полицентрични политически модели, технократични и глобализационни интерпретации на политиката на ХХІ век; Между глобалното и локалното или как да общуваме през културите. Културни различия и различното при въздействието на глобализацията върху отделните култури; Идентичност и мултикултурност. Положителни и отрицателни последици от глобализацията. Глобализацията като край на културите? Националната идентичност в глобалната информационна ера. Възходът на национализма като парадокс на глобализацията; Българският модел за мултикултурно съжителство на Балканите. Заплахи и перспективи; Глобално неравенство и разпределение на световното богатство. Технологии, ресурси и демографски взрив. Икономически и политологически предизвикателства; Глобални промени и проблеми на прехода към устойчиво развитие. Аспекти на глобалната и регионална екологична сигурност. Климатични промени и нови типове бежанци. Глобализация и етнически конфликти. Глобална миграция и интеграционни теории и практики. Мъртъв ли е мултикултурализмът?; Религиозни, социални и политически движения, които са предизвикателство за глобализацията. Деглобализацията и рисковете, до които води; Бъдещето на глобализацията – проблеми, действащи лица и решения. Утопия ли е глобалното гражданство?

**ГРАЖДАНСКО ОБЩЕСТВО В БЪЛГАРИЯ**

**ECTS кредити:** 4

**Форма на оценяване**: писмен изпит

**Семестър**: II

**Седмичен хорариум**: 2 л

**Статут на дисциплината**: избираема

**Методическо ръководство**: Катедра „Философски и политически науки”, Философски факултет

**Лектор:** Доц. дн Петя Пачкова

**E-mail:** Pachkova@swu.bg

**Анотация:** Предмет на дисциплината “Гражданско общество в България” е историята, структурата и функционирането на гражданското общество в България. Темата става особено актуална от гледна точка на развитието на глобализационните процеси, които водят до промени в ролята на държавата, а оттам и на гражданските структури. Тя е важна и от гледна точка на конкретния исторически момент, който преживява България – с преструктурирането на социалните отношения, с промените в баланса на ролите на различните социални структури и общности.

**Съдържание на учебната дисциплина:** История на гражданските организации в България. Етапи на развитие на гражданското общество до 1989 г. Специфични фактори за развитие на гражданското общество в България в преходния период – икономически, политически, международни. Специфични фактори за развитие на гражданското общество в България в преходния период - исторически, научни, идеологически, художествени, медийни. Специфични фактори за развитие на гражданското общество в България в преходния период – технологични, лични, социално-психологически. Същност и характеристики на българските граждански организации след 1989 г. Финансиране на българските граждански организации след 1989 г. Субекти и цели на гражданските борби след 1989 г. Организация на гражданските борби след 1989 г. Форми на гражданските борби след 1989 г.

**Top of Form**

**Bottom of Form**

**СЪВРЕМЕННИЯТ ПОЛИТИЧЕСКИ ПРОЦЕС – ОЛЕВЯВАНЕ, ФАШИЗИРАНЕ, РЕЛИГИОЗНОСТ**

**ECTS кредити: 6**

**Форма на оценяване**: писмен изпит

**Семестър**: III

**Седмичен хорариум**: 2 л

**Статут на дисциплината**: избираема

**Методическо ръководство**: Катедра „Философски и политически науки”, Философски факултет

**Лектор:** Доц. дн Петя Пачкова

**E-mail:** Pachkova@swu.bg

**Анотация**: Предмет на дисциплината “Съвременният политически процес - олевяване, фашизиране, религиозност” е да се разкрият основни елементи на съвременния политически процес. По-конкретно става дума за най-важни насоки на реакция спрямо предизвикателствата на глобализацията от страна на гражданите.

Да се разкрият причините, вътрешните и външни фактори за фашизирането, за разрастването на религиозността, за увеличаването на престъпността, за олевяването на масите в съвременния свят. Да се разкрият формите на проява на тези явления в различните страни и по-специално в България. Да се разкрие обществения ефект от развитието на тези процеси. Да се разкрият механизмите и формите на поведение на елитите с цел да се регулират тези явления.

**Съдържание на учебната дисциплина:** Доколко и как да се изучава историята на фашизма и фашистката литература? Същност на фашизма, нацизма, неофашизма и неонацизма. Развитие на неофашизъм в България и връзката му с гражданското общество. Същност на религията и религиозността. Тенденции в развитието на религиозността. Влияние на религиозността върху гражданската активност. Християнство и ислям – манипулации и реалност. Тенденции в развитието на отклоняващото се поведение и престъпността в съвременния свят. Наказателната държава. Престъпността в България – по времето на държавния капитализъм и по време на прехода. Олевяването на масите като закономерност при определени обстоятелства. Исторически преглед. Олевяването на масите в България по време на прехода. Отношение на властта към тези форми на поведение на масите.

**ДЕМОКРАЦИЯ, ДИСКРИМИНАЦИЯ И ВЪЗПИТАНИЕ НА ТОЛЕРАНТНОСТ В УЧИЛИЩЕ**

**ECTS кредити**: 4

**Форма на оценяване**: писмен изпит

**Семестър**: III

**Седмичен хорариум**: 2 л.

**Статут на дисциплината**: избираема

**Методическо ръководство**: Катедра „Философски и политически науки”, Философски факултет

**Лектор**: доц. д-р Снежана Попова

**E-mail**: snejy\_popova@swu.bg

**Анотация:**. Основната цел на обучението по дисциплината е подпомагане и стимулиране развитието на професионалната, социалната и житейската компетентност на студентите, изграждане на познание за същността, спецификата и съвременните тенденции на възпитанието в толерантност и демократични ценности в училищен контекст, формиране на умения за адекватно ориентиране във визираната проблематика и вземане на конкретни решения, свързани с разрешаването на проблемни, типични и критични ситуации от педагогическата реалност.

**Съдържание на учебната дисциплина:** Същност и специфика на училището като възпитателен фактор; Комплексно-интегративният подход във възпитанието на толерантност и демократични ценности; Интегративни връзки и зависимости между възпитанието, демокрацията и толерантността; Основни понятия. Разновидности на толерантността; Съвременност и възпитание. Актуални измерения на взаимодействието „възпитание-идентичност“; Възпитанието като защитен фактор за предпазване от дискриминационни, недемократични и ксенофобски поведенчески модели; Възпитанието като рисков фактор за развитие на дискриминационни и ксенофобски поведенчески модели; Дискриминационни практики в българското училище и пътища за тяхното преодоляване; Цели, задачи и принципи на възпитанието в демократизъм и толерантност; Съдържателна насоченост на възпитанието в демократизъм и толерантност; Фактори, които дестабилизират възпитателните взаимоотношения „учител-ученик“, „ученик-ученик“, „родител-дете“; Основни теоретични модели за възпитание в демократизъм и толерантност в училищен контекст; Съпартниране на училището със семейството в процеса на възпитание на учениците в демократизъм и толерантност.

**ФОРМИ НА УЧАСТИЕ НА УЧЕНИЦИ И РОДИТЕЛИ В УЧИЛИЩНОТО УПРАВЛЕНИЕ**

**ECTS кредити**: 4

**Форма на оценяване**: писмен изпит

**Семестър**: III

**Седмичен хорариум**: 2 л.

**Статут на дисциплината**: избираема

**Методическо ръководство**: Катедра „Философски и политически науки”, Философски факултет

**Лектор**: доц. д-р Снежана Попова

**E-mail**: snejy\_popova@swu.bg

**Анотация:**. Учебната дисциплина “Форми на участие на ученици и родители в училищното управление” заема съществено място в професионалната подготовка на бъдещите магистри по гражданско образование.Чрез обучението по тази учебна дисциплина се подпомага и насочва изграждането на професионална компетентност, адекватна нагласа и личностна готовност на бъдещите педагози за справяне с многообразните професионални задачи. Основната цел на обучението по дисциплината е подпомагане и стимулиране развитието на професионалната, социалната и житейската компетентност на студентите, изграждане на познание за същността, спецификата и съвременните тенденции, свързани с участието на учениците и техните родители в управлението на училището.

**Съдържание на учебната дисциплина:** Семейство – училище – общество: Схващания и параметри на взаимодействие; Аспекти на взаимодействието семейство – училище; Компоненти на взаимодействията семейство – училище – общество; Цели на взаимодействията семейство – училище; Основни насоки на взаимодействията семейство – училище – общество; Форми на взаимодействията семейство – училище – общество; Изисквания, свързани с ефективното действие на моделите за взаимодействие между семейство – училище; Актуални проблеми на училищното самоуправление; Съдържателна насоченост на съпартнирането между родители, учители и ученици в управлението на българското; Моделиране на съучастието на родители, учители и ученици в училищното самоуправление.

**ПОЛИТИЧЕСКИ ДВИЖЕНИЯ, ФУНДАМЕНТАЛИЗЪМ И ТЕРОРИЗЪМ В СЪВРЕМЕННИЯ СВЯТ**

**ECTS кредити**: 3

**Форма на оценяване**: писмен изпит

**Семестър**: IV

**Седмичен хорариум**: 2 л

**Статут на дисциплината**: избираема

**Методическо ръководство**: Катедра „Философски и политически науки”, Философски факултет

**Лектор**: Проф. д. ик. н. Владимир Чуков

**E-mail**: vlachu1@gmail.com

**Анотация:** Курсът по „Политически движения, фундаментализъм и тероризъм в съвременния свят“ включва 30 академични часа (30 ч.) в четвърти семестър. Лекционният курс има за цел да запознае студентите с основните проблеми относно мястото и ролята на политическите движения в съвременния политико-социален живот, със същността и формите на фундаментализъм и тероризъм в глобализиращия се свят.

Цели на темите: Темите на лекциите имат за цел да представят същността и развитието на явленията, както и тяхното бъдещи.

Очаквани резултати: Студентите да се сдобият с учения да различават различните видове социално-политически движения, фундаментализми и тероризми.

**Съдържание на учебната дисциплина:** Същност на социално-политическите движения; Видове социално-политически движения; Стратегии и тактики на социално-политическите движения. Новите технологии; Социално-политически движения и политически партии; Фундаментализъм – същност и причини; Фундаментализъм – видове. Християнски фундаментализъм; Фундаментализъм – видове. Ислямски фундаментализъм; Същност на тероризма и причини за развитието му; Поведение на елита и на неелита под формата на тероризъм. Терор и тероризъм; Моди и технологии в тероризма. Видове; Тенденции в развитието на тероризма; Психология на терориста. Типове терористи. Проблемът за саможертвата.

**ГРАЖДАНИ, МЕДИИ И НОВИ ТЕХНОЛОГИИ**

**ECTS кредити:** 3

**Седмичен хорариум**: 2 л

**Форма за проверка на знанията:** Писмен изпит

**Семестър**: IV

**Методическо ръководство:** Катедра “Философски и политически науки”, Философски факултет

**Лектор:** Ас. д-р Милена Янкова, Катедра “Връзки с обществеността”

**e-mail:** yankova\_milena@swu.bg

**Анотация** Лекционният курс „Граждани, медии и нови технологии” предоставя на студентите възможност да придобият задълбочени знания за същността на медийните организации, като навлязат в спецификите на съвременните медии и придобият знания за ролята им в информационното общество. Акцентира се върху дигитализацията на комуникациите и ролята на Интернет като средство на гражданското общество. Анализират се феномените „граждански журнализъм”, „граждански медии” и „алтернативни медии”.

Цели и очаквани резултати**:** Целта на лекционния курс е студентите да формират теоретични и практически знания за ролята на традиционните и новите медии в процеса на постигане на основните цели на гражданското общество.

**Съдържание на учебната програма** Същност и функции на медийната организация. Роля на медиите в информационното общество. Характеристики на съвременните медии. Функции и характеристики на новите медии. Сравнителен анализ на традиционни и нови медии. Инструменти за онлайн комуникация – блог, социални мрежи, форум, видео, сайт. Гражданите и новата информационна среда. Интернет като средство на гражданското общество. Феноменът „граждански журнализъм” и граждански медии. Специфики на алтернативните медии. Свобода и социална отговорност на медиите. Комуникационни права и свободи на гражданите. Медийна регулация и саморегулация в България и Европа.

**ПРАКТИЧЕСКА РЕТОРИКА, ВОДЕНЕ НА ПРЕГОВОРИ И РАЗРЕШАВАНЕ НА КОНФЛИКТИ В УЧИЛИЩЕ**

**ECTS кредити**: 3

**Форма на оценяване**: писмен изпит

**Семестър**: 4

**Седмичен хорариум**: 2 л

**Статут на дисциплината**: избираема

**Методическо ръководство**: Катедра „Философски и политически науки”, Философски факултет

**Лектори**: Доц. д-р Гергана Дянкова

**E-mail**: tpetkova@swu.bg

**Анотация:** Курсът по „Практическа реторика, водене на преговори и разрешаване на конфликти в училище“ е насочен към разкриване основните общотеоретични знания и практически умения при постигане на ефективно въздействие, свързани както с личностната, така и с професионалната култура в процеса на словесната комуникация. В лекционния курс се разкриват основни теоретични концепции за реториката и комуникативните аспекти на убеждаващото въздействие; основни стратегии за ефективно водене на преговори и детерминанти, определящи разрешаването на конфликти в педагогическото взаимодействие. Целта на лекционния курс е студентите да формират теоретични знания и практически умения за различните аспекти, стратегии и тактики на целенасочена и ефективна словесна изява в критични ситуации.

**Съдържание на учебната дисциплина:** Характеристики на: реториката, воденето на преговори и разрешаване на конфликти в училище; Видове и цели на реториката; Същност, структура и функции на конфликта; Техники на говоренето. Невербална комуникация. Как да структурираме речта; Работа с гласа: интонация и артикулация. Работа с емоциите и с паметта. Дискусионност и полемичностна преговорите. Определение на преговорите. Анализиране определенията на Патрик Форсайт, Херб Кохен, Босуе, Жан-Жак Русо и други автори. Даване на формално-логична дефиниция на преговорния процес; История на преговорния процес. Глобални аспекти на съвременните преговори. Културни, национални и езикови различия. Измерване на различията. Начини за преодоляване на различията и довеждане на преговорите до успешен край; Консултации, дискусии и договорености.Цели на консултациите. Дискусиите като средство за постигане на договорености. Видове договорености; Типология на преговорите. Сблъсък и съгласие. Преговори с конфликтна доминанта. Преговори, насочени към сътрудничество. Други видове преговори и. т. н.

Top of Form

Bottom of Form